Poliisi rynnäköi myöhään keskiviikkoiltana Myllyojalla sijaitsevaan asuntoon. Rynnäkön yhteydessä kirvessurmista epäiltyä miestä ammuttiin kuolettavasti. Kuva: Pekka Peura

Keskusrikospoliisin mukaan Tuiran kirvessurmista epäilty mies on kuollut kiinniottotilanteessa saamiinsa vammoihin.



Poliisi joutui käyttämään asetta epäillyn kiinnioton yhteydessä asetta, kun epäilty hyökkäsi poliisia kohti kirveen kanssa. Keskusrikospoliisin mukaan poliisi itse selvisi välikohtauksesta lievin vammoin suojakypärän ansiosta.

Useiden partioiden voimalla liikkeellä ollut poliisi otti miehen kiinni Myllyojalla sijaitsevassa kerrostalossa myöhään keskiviikkoiltana. Poliisin rynnäkön jälkeen mies vietiin ambulanssilla sairaalaan.

Kerrostalokorttelin piha-alue oli pitkään eristetty sivullisilta.

Keskusrikospoliisi järjestää tiedotustilaisuuden

Tapauksen tutkinta on siirtynyt Oulun poliisilta keskusrikospoliisin tutkittavaksi poliisin aseenkäytön vuoksi. Poliisin toiminta kiinniottotilanteessa on siirtynyt syyttäjän arvioitavaksi.

Keskusrikospoliisi järjestää tiedotustilaisuuden asiasta kello 13 Oulun oikeus- ja poliisitalossa. Krp ei aio tiedottaa asiasta enempää ennen infotilaisuutta.

"Täällä liikkuu mies kirveen kanssa"

Oululaisia järkyttäneet tapahtumat saivat alkunsa Tuirassa hieman ennen kello kuutta keskiviikkoiltana, kun mies surmasi kirveellä kaksi ihmistä. Toinen veritöistä tehtiin Valtatiellä sijaitsevassa Tuisku Pubissa ja toinen baarin ulkopuolella.

Tapahtumapaikalla keskiviikkona olleen silminnäkijän mukaan poliisi käski sivullisia suojautumaan.

"Poliisi huusi, että kaikki menkää välittömästi sisätiloihin. Täällä liikkuu mies kirveen kanssa, ja hän on käyttänyt sitä", silminnäkijä sanoo.

Sivulliset juoksivat turvaan poliisin kehotuksen jälkeen. Silminnäkijä juoksi autoonsa ja laittoi ovet lukkoon.